Jovan Radović
Jovan Radović (28. oktobar 1891., Bare, Donja Morača - 15. novembar 1918. Sarajevo), nacionalni radnik i četnički vojvoda. Osnovnu školu je završio u mjestu rođenja, a gimnaziju u Beogradu. Studije je završio u Lajpcigu u predvečerje Prvog svjetskog rata 1914. godine, odakle je prebjegao, preko Rusije, u rodnu Crnu Goru. Po kapitulaciji Crne Gore odmetnuo se, zajedno sa bratom Savom,u planine. Uskoro je uspio da se prebaci u Srbiju, gdje je bio jedan od najzaslužnijih figura Topličkog ustanka: Bio je poliglota, odličan govornik i organizator. Prilikom oslobađanja Crne Gore, u jesen 1918. godine, Radović je zastupao bolesnog vojvodu Kostu Milovanovića Pećanca, pa je sa topličkim i crnogorskim četnicima opkolio (20. oktobar 1918.) Nikšić i prinudio na predaju Austro-Ugarske trupe (86 oficira, 30 kadeta i 3.000 vojnika). Jovan Radović je pripadao omladinskom pokretu koji su predvodili Marko Daković i Lazar Damnjanović. Njegova misteriozna smrt u Sarajevu bila je povod krvavog razračunavanja između porodica Radović i Medenica Dožić, jer su Radovići sumnjali daj je Jovan otrovan od strane pristalica kralja Nikole.